62017TJ0222_RES
Kawża T‑222/17
Recylex SA et
vs
Il‑Kummissjoni Ewropea
Sentenza tal-Qorti Ġenerali (It-Tmien Awla) tat‑23 ta’ Mejju 2019
“Kompetizzjoni – Akkordji – Suq tar-riċiklaġġ tal-batteriji tal-karozza taċ-ċomb u tal-aċtu – Deċiżjoni li tikkonstata ksur tal-Artikolu 101 TFUE – Koordinazzjoni tal-prezzijiet tax-xiri – Multi – Punt 26 tal-Avviż dwar il-kooperazzjoni tal‑2006 – Punt 37 tal-Linji gwida għall-kalkolu tal-ammont tal-multi – Ġurisdizzjoni sħiħa”
Kompetizzjoni – Multi – Ammont – Determinazzjoni – Avviż tal-Kummissjoni dwar l-immunità minn multi u t-tnaqqis tagħhom inkambju għall-kooperazzjoni tal-impriżi implikati – Natura imperattiva għall-Kummissjoni
(Artikolu 101 TFUE; Avviż tal-Kummissjoni 2006/C 298/11, punt 38)
(ara l-punt 142)
Kompetizzjoni – Multi – Ammont – Determinazzjoni – Tnaqqis tal-multa inkambju għall-kooperazzjoni tal-impriża implikata – Kundizzjonijiet – Impriża li tkun l-ewwel waħda li tipproduċi provi determinanti – Kriterji ta’ evalwazzjoni
(Artikolu 101 TFUE; Avviż tal-Kummissjoni 2006/C 298/11, punti 12, 24 u 30)
(ara l-punti 143, 145 sa 151)
Kompetizzjoni – Multi – Ammont – Determinazzjoni – Stħarriġ ġudizzjarju – Ġurisdizzjoni sħiħa tal-qorti tal-Unjoni – Portata – Teħid inkunsiderazzjoni tal-Linji gwida għall-kalkolu tal-multi – Limiti
(Artikolu 261 TFUE; Regolament tal-Kunsill Nru 1/2003, Artikolu 31; Avviżi tal-Kummissjoni 2006/C 210/02 u 2006/C 298/11)
(ara l-punti 160 sa 162)
Kompetizzjoni – Multi – Ammont – Determinazzjoni – Aġġustament tal-ammont bażiku – Kapaċità ta’ ħlas – Obbligu li tittieħed inkunsiderazzjoni s-sitwazzjoni finanzjarja ta’ defiċit tal-impriża kkonċernata – Assenza
(Artikolu 101 TFUE; Avviż tal-Kummissjoni 2006/C 298/11, punt 35)
(ara l-punti 164 sa 166)
Sunt
Permezz tas-sentenza tagħha Recylex et vs Il-Kummissjoni (T‑222/17), tat‑23 ta’ Mejju 2019, il-Qorti Ġenerali ċaħdet ir-rikors ta’ Recylex SA, Fonderie et Manufacture de Métaux SA u Harz-Metall GmbH (iktar ’il quddiem “Recylex”), kumpanniji attivi fil-produzzjoni taċ-ċomb irriċiklat u ta’ prodotti oħra, intiż għat-tnaqqis tal-ammont tal-multa imposta mill-Kummissjoni fid-deċiżjoni (
1
) tagħha dwar ksur tal-Artikolu 101 TFUE. Dan il-ksur ħa l-forma ta’ ftehimiet jew ta’ prattiki miftiehma bejn erba’ gruppi ta’ impriżi fit-territorji tal-Belġju, tal-Ġermanja, ta’ Franza u tal-Pajjiżi l-Baxxi. Hija kkonsistiet fil-koordinazzjoni tal-prezzijiet tax-xiri tal-iskart ta’ batteriji tal-karozzi taċ-ċomb u tal-aċtu użat għall-produzzjoni taċ-ċomb irriċiklat.
Il-proċedura amministrattiva li tat lok għad-deċiżjoni kkontestata kienet infetħet wara talba għal immunità mressqa minn JCI, wieħed mill-gruppi ta’ impriżi kkonċernati. Eco-Bat, grupp ieħor ta’ impriżi, u fl-aħħar nett Recylex kienu ppreżentaw, min-naħa tagħhom, talba għal immunità jew, sussidjarjament, għal tnaqqis tal-multa, skont l-Avviż dwar il-kooperazzjoni tal‑2006 (
2
). JCI ngħatat għalhekk l-immunità filwaqt li Eco-Bat kienet ibbenefikat minn tnaqqis tal-multa ta’ 50 % għar-raġuni li hija kienet l-ewwel impriża li pproduċiet provi li għandhom valur miżjud sinjifikattiv. Recylex, it-tieni impriża li pproduċiet tali provi, kienet, min-naħa tagħha, ibbenefikat minn tnaqqis ta’ 30 %.
F’dan il-kuntest, il-Qorti Ġenerali kellha tiddeċiedi dwar il-kwistjoni jekk, fil-każ fejn żewġ impriżi jkunu pproduċew provi li għandhom valur miżjud sinjifikattiv, dik li tkun ipproduċiethom fit-tieni lok tistax tieħu post l-ewwel waħda, jekk jirriżulta li l-kooperazzjoni ta’ din tal-aħħar ma tkunx konformi mar-rekwiżiti tal-punt 12 tal-Avviż dwar il-kooperazzjoni tal‑2006.
F’dan ir-rigward, il-Qorti Ġenerali kkonstatat li mil-loġika stess tal-Avviż dwar il-kooperazzjoni tal‑2006 jirriżulta li l-effett mixtieq huwa li tinħoloq klima ta’ inċertezza fi ħdan l-akkordji billi titħeġġeġ id-denunzja tagħhom lill-Kummissjoni. Din l-inċertezza tirriżulta preċiżament mill-fatt li l-parteċipanti fl-akkordju jafu li wieħed biss fosthom jista’ jibbenefika minn immunità minn multa billi jiddenunzja lill-parteċipanti l-oħra fil-ksur, sabiex b’hekk ikunu esposti għar-riskju li jiġu imposti multi fuqhom. Fil-kuntest ta’ din is-sistema, u skont l-istess loġika, l-impriżi li jipprovdu l-kooperazzjoni tagħhom l-iktar malajr jibbenefikaw minn tnaqqis ikbar tal-multi li kieku kienu jeħlu minn dawk mogħtija lill-impriżi li jikkooperaw inqas malajr. L-ordni kronoloġiku u l-ħeffa tal-kooperazzjoni offruta mill-membri tal-akkordju jikkostitwixxu elementi fundamentali tas-sistema stabbilita mill-Avviż dwar il-kooperazzjoni tal‑2006.
(
1
)	Deċiżjoni tal-Kummissjoni C(2017) 900 final tat‑8 ta’ Frar 2017 dwar proċedura għall-applikazzjoni tal-Artikolu 101 TFUE (Każ AT.40018 – Riċiklaġġ tal-batteriji tal-karozza).
(
2
)	Avviż tal-Kummissjoni dwar l-Immunità minn multi u tnaqqis ta’ multi f’każijiet ta’ kartell [akkordji] (ĠU 2006, C 298, p. 17).